रैना के तूफान में उड़ा बेंगलुरू, सुपरकिंग्स फाइनल में  
आईपीएल के चौथे सीजन में चेन्नई सुपरकिंग्स तीसरी बार आईपीएल के फाइनल में पहुंची। बैंगलुरू को चेन्नई ने 6 विकेट से हरा दिया।
सुरेश रैना के तूफानी अर्द्धशतक की मदद से चेन्नई सुपरकिंग्स ने विषम परिस्थितियों से उबरते हुए आईपीएल के पहले क्वालीफायर में रॉयल चैलेंजर्स बेंगलुरू को छह विकेट से हराकर फाइनल में जगह बनाई।  बेंगलुरू की टीम ने विराट कोहली की नाबाद 70 रन की पारी की मदद से चार विकेट पर 175 रन बनाए जिसके जवाब में चेन्नई सुपरकिंग्स ने रैना की नाबाद 73 रन की पारी की बदौलत दो गेंद शेष रहते चार विकेट पर 177 रन बनाकर मैच जीत लिया। रैना ने 50 गेंद का सामना करते हुए चार चौके और छह छक्के जड़े।  रैना ने एस बद्रीनाथ (34) के साथ तीसरे विकेट के लिए 63 जबकि कप्तान महेंद्र सिंह धोनी (29) के साथ चौथे विकेट के लिए 61 रन की साझेदारी की। उन्होंने एल्बी मोर्कल (नाबाद 28, 10 गेंद में एक चौका और तीन छक्के) के साथ सिर्फ 2.5 ओवर में 40 रन की अटूट साझेदारी करके टीम को जीत दिलाई।  चेन्नई की टीम को अंतिम दो ओवर में 33 रन की दरकार थी। मोर्कल ने 19वें ओवर में श्रीनाथ अरविंद पर लगातार दो छक्के जड़े जबकि रैना ने भी उनकी गेंद को छह रन के लिए भेजकर टीम को लक्ष्य के करीब पहुंचाया। मोर्कल ने इसके बाद डेनियल विटोरी की गेंद पर छक्का जड़कर टीम को जीत दिलाई।  बेंगलुरू की टीम के पास हालांकि अब भी फाइनल में जगह बनाने का मौका है और उसे 27 मई को चेन्नई के चेपक में होने वाले दूसरे क्वालीफायर में कल मुंबई इंडियन्स और कोलकाता नाइट राइडर्स के बीच होने वाले एलिमिनेटर मैच की विजेता से भिड़ना होगा।  लक्ष्य का पीछा करने उतरी चेन्नई की टीम की शुरुआत काफी खराब रही और उसने सात रन के स्कोर तक ही दोनों सलामी बल्लेबाजों माइक हसी (0) और मुरली विजय (5) के विकेट गंवा दिए। हसी को जहीर खान जबकि विजय को अरविंद ने पगबाधा आउट किया।